CELEX: 32017R0067
Language: el
Date: 2016-11-04 00:00:00
Title: Κατ' εξουσιοδότηση κανονισμός (ΕΕ) 2017/67 της Επιτροπής, της 4ης Νοεμβρίου 2016, για την τροποποίηση του παραρτήματος II του κανονισμού (ΕΕ) αριθ. 652/2014 του Ευρωπαϊκού Κοινοβουλίου και του Συμβουλίου για τη θέσπιση διατάξεων σχετικά με τη διαχείριση των δαπανών που αφορούν, αφενός, τη διατροφική αλυσίδα, την υγεία των ζώων και την καλή μεταχείριση των ζώων και, αφετέρου, την υγεία των φυτών και το φυτικό αναπαραγωγικό υλικό, με τη συμπλήρωση του καταλόγου των νόσων των ζώων και των ζωοανθρωπονόσων του εν λόγω παραρτήματος

13.1.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 9/2
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2017/67 ΤΗΣ ΕΠΙΤΡΟΠΉΣ
   της 4ης Νοεμβρίου 2016
   για την τροποποίηση του παραρτήματος II του κανονισμού (ΕΕ) αριθ. 652/2014 του Ευρωπαϊκού Κοινοβουλίου και του Συμβουλίου για τη θέσπιση διατάξεων σχετικά με τη διαχείριση των δαπανών που αφορούν, αφενός, τη διατροφική αλυσίδα, την υγεία των ζώων και την καλή μεταχείριση των ζώων και, αφετέρου, την υγεία των φυτών και το φυτικό αναπαραγωγικό υλικό, με τη συμπλήρωση του καταλόγου των νόσων των ζώων και των ζωοανθρωπονόσων του εν λόγω παραρτήματος
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 652/2014 του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τη θέσπιση διατάξεων σχετικά με τη διαχείριση των δαπανών που αφορούν, αφενός, τη διατροφική αλυσίδα, την υγεία των ζώων και την καλή μεταχείριση των ζώων και, αφετέρου, την υγεία των φυτών και το φυτικό αναπαραγωγικό υλικό, για την τροποποίηση των οδηγιών του Συμβουλίου 98/56/ΕΚ, 2000/29/ΕΚ και 2008/90/ΕΚ, των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 178/2002, (ΕΚ) αριθ. 882/2004 και (ΕΚ) αριθ. 396/2005, της οδηγίας 2009/128/ΕΚ του Ευρωπαϊκού Κοινοβουλίου και του Συμβουλίου και του κανονισμού (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου και για την κατάργηση των αποφάσεων του Συμβουλίου 66/399/ΕΟΚ, 76/894/ΕΟΚ και 2009/470/ΕΚ (1), και ιδίως το άρθρο 10 παράγραφος 2,
   Εκτιμώντας τα ακόλουθα:
   
               (1)
            
            
               Οι ειδικοί όροι που πρέπει να λαμβάνονται υπόψη σύμφωνα με το άρθρο 10 παράγραφος 2 στοιχεία α) και γ) του κανονισμού (ΕΕ) αριθ. 652/2014 πληρούνται για την πανώλη των μικρών μηρυκαστικών, που παρατίθεται στον κατάλογο του Παγκόσμιου Οργανισμού για την Υγεία των Ζώων (OIE) ως «πανώλη των μικρών μηρυκαστικών», την ευλογιά των αιγοπροβάτων και την οζώδης δερματίτιδα, που παρατίθενται μόνο στο παράρτημα I του εν λόγω κανονισμού. Το παράρτημα αυτό περιλαμβάνει τις νόσους που είναι επιλέξιμες για χρηματοδότηση σύμφωνα με το άρθρο 6 του εν λόγω κανονισμού όσον αφορά επείγοντα μέτρα.
            
         
               (2)
            
            
               Η πανώλη των μικρών μηρυκαστικών είναι εξαιρετικά μεταδοτική ιογενής νόσος των αιγοπροβάτων, ενδημική στην Ανατολική Αφρική, την Αραβική Χερσόνησο, τις χώρες της Μέσης Ανατολής και την Ινδία. Έχει εξαπλωθεί στην Αφρική και την Ασία και έχει αναφερθεί στην Τουρκία και σε χώρες της Βόρειας Αφρικής από το 2014.
            
         
               (3)
            
            
               Η πανώλη των μικρών μηρυκαστικών μεταδίδεται με άμεση επαφή και η εξάπλωσή της σε περιοχές απαλλαγμένες από τη νόσο γίνεται κυρίως με τη μεταφορά μολυσμένων ζώων. Ενώ οι αίγες θεωρούνται πιο ευάλωτες από τα πρόβατα, η μόλυνση των τελευταίων μπορεί να περάσει απαρατήρητη.
            
         
               (4)
            
            
               Η ευλογιά των αιγοπροβάτων είναι σοβαρή και εξαιρετικά μεταδοτική νόσος των αιγοπροβάτων που προκαλείται από τον ιό της ευλογιάς των αιγών, έχει σημαντικές επιπτώσεις στην κερδοφορία της αιγοπροβατοτροφίας και διαταράσσει το εμπόριο εντός της Ένωσης και τις εξαγωγές προς τρίτες χώρες.
            
         
               (5)
            
            
               Η ευλογιά των αιγοπροβάτων είναι ενδημική σε χώρες της Βόρειας Αφρικής, της Μέσης Ανατολής και της Ασίας και μεταφέρεται περιοδικά στην Ελλάδα και στη Βουλγαρία από γειτονική τρίτη χώρα.
            
         
               (6)
            
            
               Η οζώδης δερματίτιδα είναι μια πολύ μεταδοτική ιογενής νόσος των βοοειδών, η οποία μπορεί να μεταδοθεί από έντομα-φορείς και μπορεί να έχει σοβαρές επιπτώσεις στην κερδοφορία της βοοτροφίας, πράγμα που διαταράσσει το εμπόριο εντός της Ένωσης και τις εξαγωγές προς τρίτες χώρες. Είναι ενδημική στις περισσότερες αφρικανικές χώρες και κατά τα έτη 2012 και 2013 εξαπλώθηκε στη Μέση Ανατολή και στην Τουρκία. Εμφανίστηκαν πολλά κρούσματα στην Ελλάδα από τον Αυγούστου 2015 και η νόσος εξαπλώθηκε στη Βουλγαρία τον Μάρτιο του 2016 και στη συνέχεια σε ορισμένες χώρες των Δυτικών Βαλκανίων.
            
         
               (7)
            
            
               Η επιδημιολογική κατάσταση όσον αφορά την ευλογιά των αιγοπροβάτων και την οζώδη δερματίτιδα εξελίσσεται γρήγορα και οι εν λόγω νόσοι εξαπλώνονται επίσης στο έδαφος της Ένωσης με σημαντικές αρνητικές επιπτώσεις στη ζωική παραγωγή και στο εμπόριο ζώων.
            
         
               (8)
            
            
               Επιπλέον, κατόπιν αιτήματος της Επιτροπής, η Ευρωπαϊκή Αρχή για την Ασφάλεια των Τροφίμων (EFSA) εξέδωσε επιστημονική γνώμη σχετικά με τα μέτρα επιτήρησης που θα εφαρμοστούν από την Ένωση για την έγκαιρη ανίχνευση της πανώλης των μικρών μηρυκαστικών (2), της ευλογιάς των αιγοπροβάτων (3) και της οζώδους δερματίτιδας (4), για να αντιδρά κατάλληλα και να αποφεύγεται η εξάπλωση των νόσων και για εκρίζωσή τους σε σύντομο χρονικό διάστημα.
            
         
               (9)
            
            
               Επομένως, για την εφαρμογή κατάλληλων ετήσιων ή πολυετών προγραμμάτων επιτήρησης για την έγκαιρη ανίχνευση των προαναφερθέντων νόσων, η πανώλη των μικρών μηρυκαστικών, η ευλογιά των αιγοπροβάτων και η οζώδης δερματίτιδα πρέπει να προστεθούν στον κατάλογο των νόσων των ζώων και των ζωοανθρωπονόσων στο παράρτημα II του κανονισμού (ΕΕ) αριθ. 652/2014. Το άρθρο 10 παράγραφος 2 του κανονισμού (ΕΕ) αριθ. 652/2014 εξουσιοδοτεί την Επιτροπή να εκδίδει κατ' εξουσιοδότηση πράξεις προκειμένου να συμπληρώνει τον κατάλογο των νόσων των ζώων και των ζωοανθρωπονόσων που περιλαμβάνονται στο παράρτημα II του εν λόγω κανονισμού. Η Επιτροπή δύναται να συμπληρώνει τον κατάλογο που παρατίθεται στο παράρτημα II του κανονισμού (ΕΕ) αριθ. 652/2014 μόνο με τροποποίηση του εν λόγω παραρτήματος.
            
         
               (10)
            
            
               Συνεπώς, το παράρτημα II του κανονισμού (ΕΕ) αριθ. 652/2014 θα πρέπει να τροποποιηθεί αναλόγως,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Στο παράρτημα II του κανονισμού (ΕΕ) αριθ. 652/2014 προστίθενται οι ακόλουθες νόσοι των ζώων: «πανώλη των μικρών μηρυκαστικών, ευλογιά των αιγοπροβάτων και οζώδης δερματίτιδα».
   Άρθρο 2
   Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 4 Νοεμβρίου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 189 της 27.6.2014, σ. 1.
   
      (2)  EFSA Ομάδα AHAW (Ομάδα της ΕΑΑΤ για την υγεία και την καλή μεταχείριση των ζώων), 2015. Επιστημονική γνώμη σχετικά με την πανώλη των μικρών μηρυκαστικών. EFSA Journal 2015·13 (1):3985.
   
      (3)  EFSA Ομάδα AHAW (Ομάδα της ΕΑΑΤ για την υγεία και την καλή μεταχείριση των ζώων), 2014. Επιστημονική γνώμη σχετικά με την ευλογιά των αιγοπροβάτων. EFSA Journal 2014·12 (11):3885.
   
      (4)  EFSA Ομάδα AHAW (Ομάδα της ΕΑΑΤ για την υγεία και την καλή μεταχείριση των ζώων), 2016. Επείγουσες γνωμοδοτήσεις σχετικά με την οζώδη δερματίτιδα. EFSA Journal 2016·14 (8):4573.